สรุปภาวะตลาดต่างประเทศ ประจำวันที่ 3 ต.ค. 2562
สรุปภาวะตลาดต่างประเทศ ประจำวันที่ 3 ต.ค. 2562
สรุปภาวะตลาดต่างประเทศ ประจำวันที่ 3 ต.ค. 2562
4 ต.ค. 2562

ดัชนีดาวโจนส์ตลาดหุ้นนิวยอร์กดีดขึ้นปิดในแดนบวกเมื่อคืนนี้ (3 ต.ค.) ขานรับกระแสคาดการณ์ที่ว่า ธนาคารกลางสหรัฐ (เฟด) จะปรับลดอัตราดอกเบี้ยในการประชุมเดือนนี้ โดยมีเป้าหมายที่จะกระตุ้นเศษฐกิจให้ฟื้นตัว หลังจากสหรัฐเปิดเผยข้อมูลเศรษฐกิจที่ซบเซา ซึ่งรวมถึงข้อมูลล่าสุดที่ระบุว่าดัชนีภาคบริการร่วงลงแตะระดับต่ำสุดในรอบ 3 ปี
ดัชนีเฉลี่ยอุตสาหกรรมดาวโจนส์ปิดที่ 26,201.04 จุด เพิ่มขึ้น 122.42 จุด หรือ +0.47% ขณะที่ดัชนี S&amp;P500 ปิดที่ 2,910.63 จุด เพิ่มขึ้น 23.02 จุด หรือ +0.80% ส่วนดัชนี Nasdaq ปิดที่ 7,872.27 จุด เพิ่มขึ้น 87.02 จุด หรือ +1.12%
 
ตลาดหุ้นยุโรปปิดลดลงเล็กน้อยเมื่อคืนนี้ (3 ต.ค.) เนื่องจากนักลงทุนวิตกกับภาวะเศรษฐกิจโลก หลังการเปิดเผยข้อมูลเศรษฐกิจที่ซบเซาทั้งจากยูโรโซนและสหรัฐ นอกจากนี้ นักลงทุนยังกังวลกับการเกิดสงครามการค้ารอบใหม่ระหว่างสหรัฐและยุโรป หลังสหรัฐเตรียมเก็บภาษีนำเข้าสินค้าจากยุโรป
ดัชนี Stoxx Europe 600 ลดลง 0.02% ปิดที่ 377.46 จุด
ดัชนี CAC-40 ตลาดหุ้นฝรั่งเศสปิดที่ 5,438.77 จุด เพิ่มขึ้น 16.00 จุด หรือ +0.30% และ ดัชนี FTSE 100 ตลาดหุ้นลอนดอนปิดที่ 7,077.64 จุด ลดลง 44.90 จุด หรือ -0.63% ส่วนตลาดหุ้นเยอรมันปิดทำการวานนี้ เนื่องในวันรวมชาติเยอรมัน
 
ตลาดหุ้นลอนดอนปิดลดลงเมื่อคืนนี้ (3 ต.ค.) โดยถูกกดดันจากความวิตกเกี่ยวกับภาวะเศรษฐกิจโลก หลังการเปิดเผยตัวเลขภาคบริการที่ซบเซาของสหรัฐ, อังกฤษ และยูโรโซน โดยหุ้นกลุ่มพลังงานถ่วงตลาดลงมากที่สุดตามการร่วงลงของราคาน้ำมัน
ดัชนี FTSE 100 ตลาดหุ้นลอนดอนปิดที่ 7,077.64 จุด ลดลง 44.90 จุด หรือ -0.63%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดในแดนลบติดต่อกันเป็นวันที่ 8 เมื่อคืนนี้ (3 ต.ค.) เนื่องจากนักลงทุนยังคงวิตกกังวลว่า การชะลอตัวของเศรษฐกิจโลกและผลกระทบของสงครามการค้าอาจทำให้ความต้องการใช้น้ำมันลดน้อยลงด้วย นอกจากนี้ รายงานสต็อกน้ำมันดิบของสหรัฐที่เพิ่มขึ้นติดต่อกันเป็นสัปดาห์ที่ 3 ยังส่งผลให้เกิดความกังวลเกี่ยวกับภาวะน้ำมันล้นตลาด
สัญญาน้ำมันดิบ WTI ส่งมอบเดือนพ.ย. ลดลง 19 เซนต์ หรือ 0.4% ปิดที่ 52.45 ดอลลาร์/บาร์เรล ซึ่งเป็นระดับปิดต่ำสุดในรอบ 2 เดือน
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 2 เซนต์ หรือ 0.03% ปิดที่ 57.71 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (3 ต.ค.) เนื่องจากนักลงทุนยังคงเดินหน้าซื้อสินทรัพย์ปลอดภัย ท่ามกลางความวิตกกังวลเกี่ยวกับการชะลอตัวของเศรษฐกิจสหรัฐ โดยรายงานล่าสุดระบุว่า ดัชนีภาคบริการเดือนก.ย.ของสหรัฐร่วงลงแตะระดับต่ำสุดในรอบ 3 ปี นอกจากนี้ การอ่อนค่าของสกุลเงินดอลลาร์ยังเป็นอีกปัจจัยที่ช่วยหนุนตลาดทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 5.9 ดอลลาร์ หรือ 0.39% ปิดที่ 1,513.8  ดอลลาร์/ออนซ์
สัญญาโลหะเงินส่งมอบเดือนธ.ค. ขยับลง 0.7 เซนต์ หรือ 0.04% ปิดที่ 17.676 ดอลลาร์/ออนซ์
สัญญาพลาตินัมส่งมอบเดือนม.ค. ปิดทรงตัวที่ระดับ 894.4 ดอลลาร์/ออนซ์
ส่วนสัญญาพัลลาเดียมส่งมอบเดือนธ.ค. ร่วงลง 35.30 ดอลลาร์ หรือ 2.1% ปิดที่ 1,630.20 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินเยนและยูโร ในการซื้อขายที่ตลาดปริวรรตเงินตรานิวยอร์กเมื่อคืนนี้ (3 ต.ค.) หลังจากสหรัฐเปิดเผยข้อมูลเศรษฐกิจที่ซบเซา ซึ่งรวมถึงดัชนีภาคบริการที่ร่วงลงแตะระดับต่ำสุดในรอบ 3 ปี และดัชนีภาคการผลิตหดตัวลงติดต่อกันเป็นเดือนที่ 2 ขณะที่นักลงทุนจับตาการเปิดเผยตัวเลขจ้างงานนอกภาคเกษตรของสหรัฐในวันนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 106.89 เยน จากระดับ 107.20 เยน แต่ดอลลาร์แข็งค่าเมื่อเทียบกับฟรังก์สวิส ที่ระดับ 0.9986 ฟรังก์ จากระดับ 0.9976 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.3328 ดอลลาร์แคนาดา จากระดับ 1.3315 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0974 ดอลลาร์ จากระดับ 1.0958 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2353 ดอลลาร์ จากระดับ 1.2305 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6743 ดอลลาร์สหรัฐ จากระดับ 0.6705 ดอลลาร์สหรัฐ